Banská Bystrica 5. apríla (TASR) - Radikálne a rýchle zníženie dane zo zisku právnických osôb na 19 %, ktoré navrhuje Demokratická strana (DS), nie je podľa podpredsedu vlády SR pre ekonomiku Ivana Mikloša reálne. Určitý priestor na ďalšie znižovanie daní však existuje, treba ale stanoviť harmonogram jeho postupu v priebehu najbližších 4 až 5 rokov. To znamená znižovanie daní približne o 2,5 % ročne.
Ako ďalej upresnil vicepremiér na dnešnom stretnutí s novinármi v Banskej Bystrici, je nielen možné, ale aj potrebné ďalej znižovať daň zo zisku právnických osôb, ale v prepojení so znižovaním daňového zaťaženia fyzických osôb. "Nie je totiž akceptovateľné, aby podnikatelia, registrovaní ako fyzické osoby, platili vyše 40-% a spoločnosti s ručením obmedzeným a akciovky 29-% daň. Predbežné údaje o výnose dane zo zisku právnických osôb za minulý rok svedčia o tom, že napriek zníženiu sadzby dane zo 40 na 29 % výnos nebude nižší, ale vyšší ako bol v roku 1999 pri 40-% dani," konštatoval I. Mikloš.
V súvislosti s pripravovanými úpravami v daňovom systéme podpredseda vlády dodal, že pre podnikateľa je dôležitá celková daňová kvóta, teda aj odvody do poisťovne. Tieto sú v porovnaní s krajinami V4 a Európskej únie (EÚ) na Slovensku najvyššie. Predpokladom znižovania odvodového zaťaženia do poistných fondov sú podľa neho reformy v sociálnom systéme a zdravotníctve a zároveň zlepšenie platobnej disciplíny v podnikateľskom sektore. K zlepšeniu tejto disciplíny, ku ktorému podľa Mikloša v poslednom roku evidentne dochádza, by mal prispieť nový zákon o konkurze.
Na margo priemyselných parkov vicepremiér uviedol, že sú významné pre rozvoj zamestnanosti, ale nie sú všeliekom. "Dôležité je mať pripravené infraštrukturálne vybavené územie pre získanie investorov, u ktorých často zohráva veľkú úlohu čas, ale tam, kde je reálne konkrétneho investora získať. V opačnom prípade hrozí riziko, že vybudujeme priemyselný park, o ktorý nebude mať nik záujem. Konkrétny záujemca väčšinou vie, kam chce ísť," povedal I. Mikloš.
* dc nel